Tiener slaan man glo met krieketkolf doodArgieffoto ŉ Tiener is in Noordwes in hegtenis geneem nadat hy glo ŉ 29-jarige man met ŉ krieketkolf doodgeslaan het. Volgens kol. Sabata Mokgwabone, provinsiale polisiewoordvoerder, het daar glo ŉ stryery tussen die 17-jarige verdagte en die slagoffer ontstaan oor ŉ beweerde selfoondiefstal. “Die tiener het glo ŉ krieketkolf opgetel en die slagoffer oor die kop geslaan. Die man is op die toneel dood,” het Mokgwabone gesê. Die seun is Donderdag in Blydeville naby Lichtenburg in hegtenis geneem. Hy sal na verwagting Maandag in die Lichtenburg-landdroshof verskyn op aanklag van moord. Die seun is in sy ouers se toesig vrygelaat.